
Magánkönyvtárak feldolgozásának lehetőségei mobilapplikációs technikákkal a 21. században

Kulcsszavak: magánkönyvtárak, mobilapplikáció, gyűjteményszervezés, Moly.hu
Dolgozatom három részből épül fel. Egy irodalomkutatással kezdődik, amelyben részletekbe menően kitérek a magyar magánkönyvtárak kialakulásának történetére, jelentőségére és szerepére. Munkámnak egy nagyobb, innovatív szeletét adja, az általam készített mobilapplikáció terv, amely a magánkönyvgyűjtők számára jó támogatást nyújthat gyűjteményük kezeléséhez. A harmadik egység pedig egy empirikus kutatás eredményeinek a bemutatása, melyben kvantitatív és kvalitatív módszereket egyaránt alkalmaztam.
Az irodalomkutatás eredménye alapján világossá vált, hogy igen nagy jelentőséggel bírtak az idők során a magánkönyvtárak hazánkban. Nagyban megalapozták könyvtártörténetünket, olyan értéket képviselnek, amelyek színesítik a magyar kultúrát. Az elméleti háttér kidolgozását követően meghatároztam a tervezett applikáció célközönségét, amely a Moly.hu felhasználói köre volt elsősorban, hiszen az oldal felhasználói közül sokan rendelkeznek vegyes méretű könyvállománnyal, így fontosnak tartottam ennek a közösségnek a bevonását kutatásomba. Online kérdőív segítségével mértem fel a célcsoport olvasási és könyvgyűjtési szokásai mellett, hogy milyen az általános megítélése a magánkönyvtáraknak, illetve azt is, hogy van-e igény egy olyan mobilapplikációra, amellyel a magánkönyvtárak állománya könnyedén kezelhetővé válik digitális formában. Aki a kérdőívben jelezte, hogy nyitott a tervezett alkalmazásról való beszélgetésre, azzal felvettem a kapcsolatot és online videóinterjú keretében megismertem elképzeléseit; ezzel feltérképeztem az általános igényeket a tervezett applikációval szemben felhasználói szemszögből. A kutatási eredményekre alapozottan készültek el az applikáció funkcionális és arculati tervei. A kutatás során kapott eredményekből az alkalmazás iránti igény megmutatkozott és kiderült, hogy a mai napig nagy jelentőséggel bírnak a magánkönyvtárak. Az interjúkból kirajzolódott, hogy főleg a magángyűjtemény kezelését segítő funkciókat helyezik előtérbe, amely fontos irányvonalat adott a tervezés során.
Összegezve tehát a kutatással és a mobilapplikáció-tervezéssel az volt a célom, hogy a könyvgyűjtőknek az állományaik feldolgozását még könnyebbé lehessen tenni, és akár naprakészen tudják követni a könyvtáraik fejlődését, haladását. Ez akár korszerűsítheti a magánkönyvtárakkal rendelkezők gyűjtési szokásaiknak megváltozását is. Ezért érdemesnek tartom ezt a témát további kutatásokkal bővíteni, amellyel a jövőben foglalkozni szeretnék.
 



